Lesufi oor Coligny-saak: 'Rassiste is breinloos, nikswerd' | Netwerk24
29 November 2020 13:58
"Rassiste moet weet hulle is breinloos en nikswerd en ons is nie bang vir hulle nie. Hierdie land behoort aan ons almal. As rassiste nie hier gelukkig is nie, moet hulle gaan. Vir diegene wat in nierassigheid glo is die toekoms blink."
So het Panyaza Lesufi, LUR vir onderwys in Gauteng, uitgevaar toe hy Sondag op 'n nuuskonferensie uitgevra is oor die appèlhof se beslissing dat Pieter Doorewaard (30) en sy vriend Phillip Schutte se appèl suksesvol was.
Die sogenaamde Coligny-2 het teen hul skuldigbevinding aan die moord van die 16-jarige Matlhomola Moshoeu geappelleer.
LEES OOK: 'Is ons werklik vry?'
Lesufi is op die nuuskonferensie uitgevra oor sy twiet die vorige dag waarin hy 'n beroep op die nasionale vervolgingsgesag (NVG) doen om die saak teen die sogenaamde Coligny-2 nie daar te laat nie.
We don't mind to respect the law but when the law is meaningless it will be challenged. We can't surrender our hard fought freedom to racists and @Afriforum. NPA please do the honorable thing and appeal this nonsense pic.twitter.com/INArk2TyDe
— Panyaza Lesufi (@Lesufi) November 28, 2020
"Ek opper die kwessie nie as 'n LUR nie, maar ek is baie kwaad en ek dink Suid-Afrikaners moet wees," het Lesufi Sondag gesê.
"Dit is die NVG en wetstoepassingsagentskappe se werk om die saak weer op te neem. Daardie kind het nie homself dood gemaak nie."
"Rassiste mag ons nie voorskryf nie. Hulle glo die lewens van swart kinders is nie belangrik nie.
"Hier is 'n kind, 16 jaar oud, vermoor, en daar word vir ons gesê niemand is skuldig nie, dat dit onskuldig was, dit het maar net gebeur. Dit kan nie wees nie."
Hy het ook sy visier op AfriForum gerig, wat hy bestempel het as 'n organisasie wat "selektief mense verdedig wat wandade pleeg".
"Ons kan nie arms gevou sit en sê dit is normaal nie."
Lesufi meen die NVG moet verder appelleer.
"Die NVG moet dringend hierna kyk. Daar is 'n gesin wie se kind doodgemaak is. Ons gaan nie net aanbeweeg nie."
Soveel as wat mense betoog oor boere wat doodgemaak word, hier is 'n mens wat doodgemaak is vir 'n sonneblom. Om Vadersnaam! 'n Sonneblom!
"Hulle het dalk daarin geslaag om ons grootouers te onderdruk. Hulle het dalk daarin geslaag om ons ouers te onderdruk. Hulle het probeer om ons te onderdruk, en ons het hulle gestop, maar hulle gaan nooit ons kinders en kleinkinders onderdruk nie. Dit stop hier!"
AfriForum het in reaksie Lesufi daarop gewys dat hy eerder op gehalte-onderrig moet fokus as op kleinlike aanvalle op AfriForum oor kwessies wat niks met onderwys te make het nie.
In sy verklaring verwys die burgeregteorganisasie na die "chaotiese en oneffektiewe skoleplasingsproses vir die 2021 akademiese jaar" en dat Lesufi op die nuuskonferensie wat eintlik daaroor gegaan het ""uitgevaar het oor die feit dat die Hoogste Hof van Appèl vir Pieter Doorewaard en Phillip Schutte onskuldig bevind het nadat AfriForum hierdie twee manne se appèlkoste befonds het".